Para Iti Nakaisangratanna No Siasinno Kay' Man
Arsagiddak ita ta mariknak awanen ti siasinoman a makaawat iti marikriknak no di laeng ti bagik. Uray pay ti angin inpaidamna a sagiden ti aangsak. Kayarigak ti duduogan a kayo iti napanawan a disso. Ta iti panagkunak kabusorko amin ti aglawlawko, awanen ti makaimatang ti kinataok ta maysaak laengen pagpigadan a nagilugesan ti amin a simrek ngem rimmuar iti biagko. Bagik ti sainnek ti aglawlaw. Manipud kadagiti nauuneg a sennaay agingga kadagiti kararabawan a rason a di makaawat iti palawag. Binukodanda ti kinasin-aw ket binukudak met ti kinarugit. Natarnaw amin a saoda ket amin nga isawangko bin-igda sinasalawasaw.
Ta uray pay ti pangsakduak koma ti pigsa ket maysa metten kadagiti mangbarbarsak kaniak. Ti pigsa a mangsegged koma ti kababalinko, ti rason no apay a ti lubong ket addaan maris, addaan biag. Nalabbaga a kas iti dara a mangpagunay iti uratko. Wenno maysa a berde nga aglawlaw a manggargari kadagiti matak. Ta ania ti biag a nauspak? Ti biag a nabati, maysa laeng nga arapaap. Mabalin a pumudno ngem kaaduan a napnuan iti kinadaksanggasat.
Abril 9, 2012
ilo_Latn ilo_Latn ilo_Latn glg_Latn